Document ID: 32007D0239

NÕUKOGU OTSUS,
5. märts 2007,
ühenduse seisukoha kohta, mis käsitleb ühelt poolt Euroopa Ühenduse ja teiselt poolt Albaania Vabariigi vahelises kaubandust ja kaubandusküsimusi käsitlevas vahelepingus osutatud ühiskomitee otsust nr 1/2007, millega võetakse vastu selle töökord, sealhulgas pädevus ja EÜ-Albaania töörühmade struktuur
(2007/239/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,
võttes arvesse 1. detsembril 1992 jõustunud lepingut Euroopa Majandusühenduse ja Albaania Vabariigi vahel kaubanduse ning kaubandus- ja majanduskoostöö kohta (1) (edaspidi “leping”), eriti selle artiklit 18,
võttes arvesse 12. juunil 2006 allkirjastatud kaubandust ja kaubandusküsimusi käsitlevat vahelepingut ühelt poolt Euroopa Ühenduse ja teiselt poolt Albaania Vabariigi vahel (2) (edaspidi “vaheleping”), eriti selle artikleid 42 ja 43,
võttes arvesse komisjoni ettepanekut,
ning arvestades järgmist:
(1)
Vaheleping jõustus 1. detsembril 2006.
(2)
Vahelepingu artiklis 42 sätestatakse, et lepinguga loodud ühiskomitee kontrollib vahelepingu kohaldamist ja rakendamist.
(3)
Vahelepingu artikli 43 kolmandas lõigus sätestatakse, et ühiskomitee võtab vastu oma töökorra.
(4)
Lepingu artikli 18 lõike 1 punktis e sätestatakse, et ühiskomitee võib luua töörühmi.
(5)
Töörühmade määramine, koosseis, pädevus ja struktuur tuleks ette näha ühiskomitee töökorras.
(6)
Ühendus peaks kindlaks määrama seisukoha, mida võtta ühiskomitees seoses töökorra vastuvõtmisega,
ON TEINUD JÄRGMISE OTSUSE:
Ainus artikkel
Ühenduse vastuvõetav seisukoht ühelt poolt Euroopa Ühenduse ja teiselt poolt Albaania Vabariigi vahelise kaubandust ja kaubandusküsimusi käsitleva vahelepingu artiklis 42 osutatud ühiskomitees põhineb käesolevale otsusele lisatud ühiskomitee otsuse eelnõul.
Brüssel, 5. märts 2007

Labels: 10
18
15